เอไอเอส-ดีแทคปันผลเพิ่ม
โล่งอก! ตลาดหุ้นไม่ตกใจคำสั่งเบรกประมูล 3จี นักลงทุนเน้นกระหน่ำทิ้ง 3 หุ้นมือถือ เฉียด 40% ทั้งตลาด คาดระบายเงินสดแจกปันผล
19 ก.ย. 2553

โล่งอก! ตลาดหุ้นไม่ตกใจคำสั่งเบรกประมูล 3จี นักลงทุนเน้นกระหน่ำทิ้ง 3 หุ้นมือถือ เฉียด 40% ทั้งตลาด คาดระบายเงินสดแจกปันผล
นักลงทุนไม่ตื่นตระหนกคำสั่งเบรกการประมูลใบอนุญาต 3จี หัวทิ่ม ระหว่างวันดัชนีแกว่งขึ้นลง 10 จุดเท่านั้น ก่อนปิดที่ระดับ 923.57 จุด ลดลง 1.24 จุด มูลค่าการซื้อขายรวม 42,159 ล้านบาท แต่ต่างชาติกลับมาขายออก 1,022 ล้านบาท และสถาบันทิ้งหนัก 2,857 ล้านบาท 
ทั้งนี้ แรงขายพุ่งเป้าไป 3 บริษัทมือถือ นำโดยบริษัท ทรู คอร์ปอเรชั่น (TRUE) ราคาดิ่งแรงสุด 25% ปิดที่ 5.10 บาท มูลค่าการซื้อขายมากที่สุดของวัน 6,769 ล้านบาท บริษัท โทเทิ่ล แอ็คเซ็ส คอมมูนิเคชั่น (DTAC) ทรุด 14.29% ปิดที่ 39 บาท มูลค่าซื้อขาย 3,217 ล้านบาท และบริษัท แอดวานซ์ อินโฟร์ เซอร์วิส (ADVANC) ลดลง 8.67% ปิดที่ 89.50 บาท มูลค่า 6,545 ล้านบาท รวมทั้ง 3 บริษัทมีมูลค่าซื้อขายทั้งสิ้น 16,531 ล้านบาท คิดเป็นสัดส่วน 39.21% ของทั้งตลาด 
สำหรับเหตุผลที่ราคาหุ้นยังลงไม่มากอย่างที่คาด ส่วนหนึ่งเป็นเพราะนักลงทุนรอฟังผลการอุทธรณ์ที่คาดว่าจะตัดสินออกมาในวันที่ 20 ก.ย.นี้ 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) กล่าวยอมรับว่า ความไม่แน่นอนที่เกิดขึ้นกับการประมูล 3จี ส่งผลกระทบระดับหนึ่งต่อดัชนีหุ้นในภาพรวม เพราะสิ่งที่นักลงทุนต้องการคือความชัดเจนนายชนิตร ชาญชัยณรงค์ ผู้ช่วยผู้จัดการ ตลท. กล่าวว่า ปัจจัยพื้นฐานของทั้งสามบริษัทมีความแข็งแกร่ง โดยกำไรก่อนหักภาษีและค่าเสื่อม (อีบิทดา) อยู่ในระดับที่ดี 
อย่างไรก็ตาม ประเด็นที่ต้องติดตามคือบริษัทจะนำเงินสดที่เตรียมไว้ในการประมูลไปใช้ทำอะไร จากงบไตรมาส 2 ปีนี้ ในส่วนของ TRUE มีเงินสดในมือ 6,000 ล้านบาท ADVANC มี 1.8 หมื่นล้านบาท และ DTAC มี 1.1 หมื่นล้านบาท
นายศักรินทร์ ร่วมรังษี ผู้ช่วยผู้จัดการ ตลท. กล่าวว่า ขอเตือนนักลงทุนว่าการประมูล 3จี ยังมีความไม่แน่นอน แต่จะไม่สั่งพักการซื้อขายหุ้น 3 บริษัท เพราะไม่ทราบว่าผลการยื่นอุทธรณ์และการเปิดประมูลจะล่าช้าไปถึงไหน
บริษัท ซิตี้ กรุ๊ป ออกบทวิเคราะห์ว่า ยังคงราคาเป้าหมายหุ้น ADVANC ที่ 112 บาท DTAC 53 บาท และ TRUE 2.46 บาท โดยยังไม่รวม 3จี
การเปิดประมูลที่ล่าช้าออกไปนั้น คาดว่าทั้ง ADVANC และ DTAC จะทบทวนนโยบายในการจ่ายเงินปันผล เพราะจะมีเงินสดสุทธิเพิ่มขึ้นในปี 2554-2555 ทำให้อัตราผลตอบแทนเงินสดอิสระปีนี้แข็งแกร่งที่ 11-12%
ด้าน บล.ภัทร ออกบทวิเคราะห์คงคำแนะนำซื้อ ADVANC แต่ลดราคาเป้าหมายจาก 105 บาท เหลือ 100 บาท และคาดว่าบริษัทน่าจะนำเงินที่เตรียมไว้มาจ่ายเงินปันผลพิเศษ 3 บาท จากปกติจ่าย 6.30 บาท และเงินปันผลที่คาดว่าจะได้รับเพิ่มจะช่วยพยุงราคาหุ้นได้ 
DTAC ก็แนะนำซื้อและลดราคาเป้าหมายจาก 55 บาท เหลือ 49 บาท แม้คาดว่าบริษัทจะเพิ่มอัตราการจ่ายเงินปันผลจากสัดส่วน 50% เป็น 70% ของกำไรในปีนี้ก็ตาม
บล.กิมเอ็ง (ประเทศไทย) คงคำแนะนำซื้อหุ้น ADVANC ให้ราคา 104 บาท และขาย TRUE ราคาเป้าหมาย 2.91 บาทไม่รวม 3จี